## Odluka o službenoj uporabi novog naziva Fonda Vijeća Europe za socijalni razvitak - "Razvojna banka Vijeća Europe" (CEB) i o prihvaćanju petog povećanja kapitala Razvojne banke Vijeća Europe

### NN 59/2000 (16.6.2000.), Odluka o službenoj uporabi novog naziva Fonda Vijeća Europe za socijalni razvitak - "Razvojna banka Vijeća Europe" (CEB) i o prihvaćanju petog povećanja kapitala Razvojne banke Vijeća Europe

# VLADA REPUBLIKE HRVATSKE

**1312**

Na temelju članka 30. stavka 2. Zakona o Vladi Republike
Hrvatske (»Narodne novine«, br. 101/98 i 15/2000) i
članka 6. Zakona o pristupanju Republike Hrvatske Fondu
Vijeća Europe za socijalni razvitak i potvrđivanju Statuta
Fonda Vijeća Europe za socijalni razvitak, od 8. lipnja
1993. godine (»Narodne novine - Međunarodni ugovori«,
broj 8/97), Vlada Republike Hrvatske je na sjednici održanoj
1. lipnja 2000. godine donijela

## ODLUKU

### O SLUŽBENOJ UPORABI NOVOG NAZIVA FONDA VIJEĆA EUROPE ZA SOCIJALNI RAZVITAK - »RAZVOJNA BANKA VIJEĆA EUROPE« (CEB) I O PRIHVAĆANJU PETOG POVEĆANJA KAPITALA RAZVOJNE BANKE VIJEĆA EUROPE

I.

Odlukom Upravnog odbora Fonda Vijeća Europe za socijalni
razvitak, broj: PV/CD 158 (1999), od 28. lipnja 1999. godine,
od 1. studenoga 1999. godine stupa na snagu novi službeni
naziv Fonda Vijeća Europe za socijalni razvitak koji glasi:
»Razvojna banka Vijeća Europe« (CEB). Na temelju
navedene Odluke usklađen je i tekst Statuta Razvojne banke
Vijeća Europe, koji je u službenoj uporabi od 1. studenoga
1999. godine.

II.

Prihvaća se Peto povećanje kapitala Razvojne banke
Vijeća Europe (The Council of Europe Development Bank -
CEB) kojim se prema Rezoluciji 321 (1999) Upravnog odbora CEB-a,
upisani kapital CEB-a od 1.400.693.215 EUR-a povećava na
3.247.588.215 EUR-a.

III.

Prihvaća se sudjelovanje Republike Hrvatske u Petom povećanju
kapitala CEB-a prema načelima Rezolucije 321 (1999) Upravnog
odbora CEB-a i pozivu guvernera CEB-a, kojim se Republici Hrvatskoj
omogućuje da upisom novog kapitala poveća svoj vlasnički
udjel za iznos od 7.296.899 EUR-a na ukupno 12.830.899 EUR-a i
time održi postojeći udjel od 0,4% u ukupnom kapitalu
CEB-a i glasačkim pravima.

Udjel Republike Hrvatske u povećanju kapitala, koji nakon
Petog povećanja kapitala CEB-a iznosi 7.296.899 EUR-a, sastoji
se od kapitala na poziv (called capital) u iznosu od 805.578 EUR-a
i nepozvanog kapitala (uncalled capital) u iznosu od 6.491.321
EUR-a. Kapital na poziv (called capital), koji se prema pravilima
poslovanja CEB-a uplaćuje, bit će za Republiku Hrvatsku
obračunat iz rezervi CEB-a.

IV.

Temeljem sudjelovanja Republike Hrvatske u Petom povećanju
kapitala CEB-a i upisom novog kapitala za iznos od 7.296.899 EUR-a
za Republiku Hrvatsku ne nastaje nova izravna financijska obveza
uplate kapitala u gotovini.

Potencijalna financijska obveza odnosi se na jamstvo za nepozvani
kapital (uncalled capital) u iznosu od 6.491.321 EUR-a, za koji
se ne traži uplata.

Možebitne kasnije uplate bit će predviđene i podmirene
u okviru godišnjih državnih proračuna.

V.

Ovlašćuje se ministar financija, ili zamjenik ministra
financija, da potpiše standardno pismo o upisu udjela Republike
Hrvatske u Petom povećanju kapitala CEB-a iz točke
III. ove Odluke i isto, zajedno s ovom Odlukom, dostavi mjerodavnim
tijelima CEB-a kao potvrdu prihvaćenog povećanja kapitala
od strane Republike Hrvatske.

VI.

Ova Odluka stupa na snagu osmog dana od dana objave u »Narodnim
novinama«.

Klasa: 910-04/00-03/54
Urbroj: 5030114-00-2
Zagreb, 1. lipnja 2000.

Potpredsjednik,
zamjenik predsjednika **dr. sc. Goran Granić,** v. r.

Odluka, NN 59/2000-1312